Esimerkki porrasfunktion kuvaajasta
**Porrasfunktio** on matematiikassa funktio, joka voidaan koostaa peräkkäisillä suljetuilla, puoliavoimilla tai avoimilla väleillä määritellyistä vakiofunktioista. Toisin sanoen porrasfunktio voidaan esittää äärellisen monen indikaattorifunktion lineaarikombinaationa määrittelyvälinsä jaon avulla. Funktion arvoille jakopisteissä ei ole erillisiä ehtoja. Yhden reaalimuuttujan reaaliarvoisen porrasfunktion kuvaaja muodostaa nimensä mukaisesti ''portaikon''.

Määritelmä
----------

### Yhden reaalimuuttujan porrasfunktio

Olkoon {\textstyle I\subset \mathbb {R} } väli (välin ei tarvitse olla rajoitettu). Funktio {\textstyle f:I\to \mathbb {R} } on **porrasfunktio**, jos on olemassa välin {\textstyle I} jako

{\displaystyle P=\{x\_{0},x\_{1},x\_{2},\dotsc ,x\_{n}\}}

ja luvut {\textstyle a\_{i}\in \mathbb {R} }, {\textstyle i=1,2,\dotsc ,n}, joille

{\displaystyle f(x)=a\_{i}}

kaikilla {\textstyle x\in \,]x\_{i-1},x\_{i}[}.

Porrasfunktio määritellään yhtäpitävästi indikaattorifunktion avulla: {\textstyle f:I\to \mathbb {R} } on porrasfunktio, jos

{\displaystyle f(x)=\sum \_{i=0}^{n}a\_{i}\cdot 1\_{A\_{i}}(x)}

missä {\textstyle A\_{i}=\,]x\_{i-1},x\_{i}[} ja {\textstyle 1\_{A\_{i}}(x)} on joukon {\textstyle A\_{i}} indikaattorifunktio.

### Useamman reaalimuuttujan porrasfunktio

Olkoon {\textstyle I:=[a\_{1},b\_{1}]\times \dots \times [a\_{n},b\_{n}]\subset \mathbb {R} ^{n}}väli. Funktio {\textstyle f:I\to \mathbb {R} } on porrasfunktio, jos on olemassa välin {\textstyle I} jako {\displaystyle P=P^{(1)}\times \dots \times P^{(n)}} siten, että vastaavassa osavälijaossa {\displaystyle I=\bigcup \_{\alpha }I\_{\alpha }} funktio f on vakio jokaisen osavälin sisuksessa. Ts.

{\displaystyle f(x)=c\_{\alpha }}

jollekin {\displaystyle c\_{\alpha }\in \mathbb {R} } kaikilla {\displaystyle x\in \mathrm {int} \,I\_{\alpha }}.

Esimerkkejä porrasfunktioista
-----------------------------

Heavisiden porrasfunktio
* Vakiofunktio on yksinkertaisin porrasfunktio. Vakiofunktiossa on vain yksi ''porras'' ja väli {\textstyle I=\mathbb {R} } jaetaan yhteen osaväliin.
* Signum-funktio {\textstyle \operatorname {sgn}(x)}; välin {\textstyle I=\mathbb {R} } jako on {\textstyle P=\{-\infty ,0,\infty \}}.
* Heavisiden funktio {\textstyle H(x)}; välin {\textstyle I=\mathbb {R} } jako on {\textstyle P=\{-\infty ,0,\infty \}}.
* Lattia- ja kattofunktiot {\textstyle \lfloor x\rfloor } ja {\textstyle \lceil x\rceil } ovat porrasfunktioita, jos niiden määrittelyjoukko on rajoitettu. Jos määrittelyjoukko on rajoittamaton, niin määritelmän mukaan lattia- ja kattofunktiot eivät ole porrasfunktioita, sillä välin {\textstyle I} jakopisteitä pitäisi olla äärettömän monta.

Porrasfunktioiden ominaisuuksia
-------------------------------

* Kahden porrasfunktion summafunktio on aina porrasfunktio.
* Kahden porrasfunktion tulofunktio on aina porrasfunktio.
* Kahden porrasfunktion lineaarikombinaatio on aina porrasfunktio.
* Porrasfunktio on paloittain jatkuva (epäjatkuvuuskohtien lukumäärä on äärellinen) määrittelyjoukossaan.
* Porrasfunktio on Riemann-integroituva. Jos {\textstyle I=[a,b]}, niin määritelmässä käytetyin merkinnöin

{\displaystyle \int \_{a}^{b}f(x)\,\mathrm {d} x=\sum \_{i=0}^{n}a\_{i}\cdot \ell (A\_{i})}, 
missä {\textstyle \ell (A\_{i})=x\_{i}-x\_{i-1}} on välin {\textstyle A\_{i}} pituus.
* Porrasfunktio on derivoituva kaikkialla muualla paitsi epäjatkuvuuskohdissaan. Porrasfunktion derivaatta epäjatkuvuuskohtien ulkopuolella on nollafunktio.

Katso myös
----------

* Erikoisfunktio

Lähteet
-------

1. 1 2 3  Hollanti, Camilla: Analyysi 2  2010. Tampereen yliopisto.  Arkistoitu 29.11.2015. Viitattu 17.3.2017.
2. 1 2 3 4  Purmonen, Veikko T.: *Integraalilaskentaa*, s. 6. Luentomoniste 36. Jyväskylä: Jyväskylän yliopisto, 1998. ISBN 951-39-0162-9.

Aiheesta muualla
----------------

* Kuvia tai muita tiedostoja aiheesta **Porrasfunktio** Wikimedia Commonsissa